CELEX: 32014D0832
Language: mt
Date: 2014-11-07 00:00:00
Title: 2014/832/UE: Deċiżjoni tal-Kunsill tas- 7 ta' Novembru 2014 li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitat Amministrattiv tal-Kummissjoni Ekonomika għall-Ewropa tan-Nazzjonijiet Uniti fir-rigward tal-abbozz ta' Regolament ġdid dwar il-vetturi li jaħdmu bl-idroġenu u biċ-ċelluli tal-fjuwil

27.11.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 341/15
            
         DEĊIŻJONI TAL-KUNSILL
   tas-7 ta' Novembru 2014
   li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitat Amministrattiv tal-Kummissjoni Ekonomika għall-Ewropa tan-Nazzjonijiet Uniti fir-rigward tal-abbozz ta' Regolament ġdid dwar il-vetturi li jaħdmu bl-idroġenu u biċ-ċelluli tal-fjuwil
   
      (2014/832/UE)
   
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 114 flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Permezz tad-Deċiżjoni tal-Kunsill 97/836/KE (1), l-Unjoni ssieħbet fil-Ftehim tal-Kummissjoni Ekonomika għall-Ewropa tan-Nazzjonijiet Uniti (NU/KEE) dwar l-adozzjoni ta' preskrizzjonijiet tekniċi uniformi għal vetturi bir-roti, tagħmir u partijiet li jistgħu jintramaw u/jew jintużaw fuq vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija abbażi ta' dawn il-preskrizzjonijiet (“il-Ftehim tal-1958 Rivedut”).
            
         
               (2)
            
            
               Ir-rekwiżiti standardizzati tal-abbozz tar-Regolament il-ġdid tan-NU/KEE dwar vetturi li jaħdmu bl-idroġenu u biċ-ċelluli tal-fjuwil huma intiżi li jneħħu l-ostakli tekniċi fil-kummerċ tal-vetturi bil-mutur u l-komponenti tagħhom bejn il-Partijiet Kontraenti tal-Ftehim tal-1958 Rivedut u biex jiżguraw li tali vetturi u komponenti joffru livell għoli ta' sikurezza u protezzjoni.
            
         
               (3)
            
            
               Jixraq li tiġi stabbilita l-pożizzjoni li għandha tiġi adottata f'isem l-Unjoni fil-Kumitat Amministrattiv tal-Ftehim tal-1958 Rivedut dwar l-adozzjoni ta' dak l-abbozz tar-Regolament tan-NU/KEE,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni Ewropea fil-Kumitat Amministrattiv tal-Ftehim tal-1958 Rivedut għandha tkun li tivvota favur l-abbozz tar-Regolament il-ġdid tan-NU/KEE dwar dispożizzjonijiet uniformi li jikkonċernaw l-approvazzjoni ta' vetturi li jaħdmu bl-idroġenu u biċ-ċelluli tal-fjuwil, kif jinsab fid-dokument ECE TRANS/WP.29/2014/78.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, is-7 ta' Novembru 2014.
      
         
            Għall-Kunsill
         
         
            Il-President
         
         P. C. PADOAN
      
   
   
      (1)  Deċiżjoni tal-Kunsill 97/836/KE tas-27 ta' Novembru 1997 bil-ħsieb tal-adeżjoni tal-Komunità Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa li tikkonċerna l-adozzjoni tal-preskrizzjonijiet tekniċi uniformi għall-vetturi bir-roti, tagħmir u partijiet li jistgħu jkunu ffittjati u/jew ikunu użati ma' vetturi bir-roti u l-kondizzjonijiet reċiproċi tal-approvazzjonijiet mogħtija fuq il-bażi ta' dawn il-preskrizzjonijiet (“Ftehim Rivedut tal-1958”) (ĠU L 346, 17.12.1997, p. 78).